જમણેરી ઓફ બ્રેક બોલર જયંત યાદવે ૨૦૧૧માં હરિયાણા રણજી ટીમ તરફથી પોતાની ફર્સ્ટ ક્લાસ કરિયરની શરૂઆત કરી હતી. તે પાછલી ઘણી સિઝનથી સારું પ્રદર્શન કરી રહ્યો છે. જયંતે ૨૦૧૪-૧૫ની સિઝનમાં ૩૨.૨ રનના સ્ટ્રાઇક રેટથી ૩૩ વિકેટ ઝડપીને પસંદગીકારોનું ધ્યાન પોતાની તરફ ખેંચ્યું હતું. આ પ્રદર્શનને કારણે જ તેને લિસ્ટ-એ મેચો માટે ઇન્ડિયા-એ ટીમમાં સ્થાન મળ્યું હતું. જયંતે ગત રણજી સિઝનમાં ૨૧ વિકેટ ઝડપી હતી એટલું જ નહીં, તેણે કર્ણાટક વિરુદ્ધ બેટિંગમાં પણ પોતાનો જલવો દેખાડ્યો અને સેહવાગની સાથે ભાગીદારી નોંધાવતા શાનદાર સદી ફટકારી હતી. જયંત ટીમ ઇન્ડિયાના ઓફ સ્પિનર આર. અશ્વિનનો પ્રશંસક છે. તે સતત અશ્વિનના સંપર્કમાં રહે છે અને સમય સમયે તેની સલાહ લેતો રહે છે.